Impresso kultura

**Impresso kultura** je kultura starijeg neolita između 6500. i 4600. p.n.e, na području cijelog Sredozemlja od Jonskog i Jadranskog mora do Portugala i sjevernog Maroka. Ime je dobila po utiskivanju otisaka na glinu oštrim predmetima, poput čavla ili češlja. Alternativni naziv je "cardial kultura", po utiskivanju na glinu ljuske vrste *Corculum cardissa*, člana porodice školjki *Cardiidae*, u obliku srca. Utisnuta keramika je mnogo rasprostranjenija od kardijalne. Utisnuta keramika se nalazi u zoni Italiju do ligurske obale, za razliku od zapadnije kardijalne keramike koja se proteže od Provanse do zapadnog Portugala i Maroka.
## Nastanak i širenje
Nastala je u sjeverozapadnoj Grčkoj transformacijom iz protosesklo kulture u Tesaliji. Najranija nalazišta utisnute keramike su u Epiru i Krfu i datiraju iz perioda 6.400 - 6.200 p.n.e. 

Prvo širenje se dogodilo prema Albaniji,  Dalmaciji (Danilska kultura) i dolinom Neretve u Bosnu. Kultura se proširila u Apuliju, počevši od Coppa Nevigate na obali Gargana, a zatim u druga područja južne Italije i na Siciliji, odakle se proširila prema Laciju i Toskani (pećina dell'Orso u Sarteanu, pećina Barbieri u Pienzi), Sardiniji, Korzici i Liguriji, sve do osnivanja nekih izoliranih naselja na obalama Provanse u Francuskoj. 

Utjecaj kardijalne kulture proširio se izvan ovih regija, dosežući čak do Francuske na sjeveru, gdje su neki keramički ukrasi očito inspirirani onima iz keramike mediteranskih zajednica. Elementi slični kardijalnoj kulturi nalaze se u Auvergneu, u regiji Lyon i u dolini Saône, koja izgleda kao kontaktna zona između dva neolitska perioda kardijalne i linearne keramike.

Na Korzici, ovu kulturu karakterizira lokalna varijanta nazvana Basien. Na jednom od nivoa na lokalitetu Campu Stefanu, keramika tipična za ovu kulturu povezana je s keramikom žigosanog stila.

U Španiji se proteže u središte Iberijskog poluotoka, iako se najvažnija nalazišta, poput Sant Pau de Camp, nalaze u regiji Barcelone.

Istovremeno su ove populacije kolonizirale i sjevernu Italiju kopnenim putem.
### Balkan
Duž jadranske obale i na otocima pojavljuje se između 6.100 - 5.900. p.n.e. Registrovana je na  mnogim nalazištima, u pećinama (Jami na Sredi, Vela jama, Gudnja, Markova špilja) ili na otvorenom (Ižula, Smilčić, Crno vrilo, Danilo), a odatle se kultura širila u unutrašnjost kroz Hercegovinu (Ravlića pećina, Zelena pećina, Žukovska pećina u Viru kod Posušja, Vukove njive kod Posušja, Jejinovača kod Berkovića, Čairi u Stocu, Hateljska pećina) sve do središnje Bosne (Obre I) i Crne Gore (Crvena stijena).

U srednjoj, sjevernoj i sjeveroistočnoj Bosni došlo je do susreta Impresso i Starčevačke kulture i nastala je svojevrsna Starčevačka-impresso kultura, potvrđena na lokalitetima Gornja Tuzla i Obre I. Iz ove simbioze u srednjoj Bosni nastala je kasnije Kakanjska kultura.

Prvi nosioci Impreso kulture živjeli su u pećinama, bavili su se lovom i ribolovom. Kasnije se bave poljoprivredom i počinju se nastanjivati dublje u unutrašnjost, uz obale rijeka, birajući staništa pogodna za zemljoradnju i stočarstvo. Glavna domaća životinjama bila je ovca. Zbog novog načina života grade i prva naselja sa zemunicama ili nadzemnim objektima od pruća i zemlje.

## Karakteristike impresso keramike
Proizvodnja keramičkog posuđa je tipično obilježje neolita i predstavlja napredak u odnosu na mezolit u kojem su prisutne samo izrađevine od kremena i kostiju. Ukrašavana je tehnikom utiskivanja tako što bi se u još meku glinu prije pečenja utisnuo prst, nokat ili bilo kakvi drugi zašiljeni koštani ili kremeni predmeti, šuplja trska, puževe kućice i drugo. Jedan od najčešćih predmeta za utiskivanje u primorskim krajevima bila je školjka čančica ili cardium zbog čega se ova kultura naziva i *cardium keramika*.

Prva impresso keramika izrađivana je od nepročišćene zemlje s mnogo krupnih primjesa kremena i krečnjaka. Bila je slabo pečena i uglavnom nije imala glačanu površinu.  Utiskivanje se vršilo bez reda ili stila po cijeloj površini posude.
 
U drugoj fazi sama keramika je kvalitetnije rađena, s manje primjesa i presvučena je tankim slojem fine razrijeđene gline kako bi bila pogodnija za ukrašavanje.  Javlja se i tehnika urezivanja jednostavnijih geometrijskih motiva (paralelne linije, cik-cak linije, trouglovi).

U trećoj fazi javljaju se motivi, a dijelovi posuda presvlače se crvenom bojom
 
Najčešći oblici su kuglaste i polukuglaste zdjele te duboki jajoliki lonci, a ornamentalni motivi vrlo su jednostavni (cik-cak crte, vučji zub i sl.).
## Lista neolitskih kultura u Evropi

## Galerija impresso ili cardium keramike

File:Vaso geminado con decoración impresa cardial.jpg
File:Fragmento de cerámica impresa de pinta. Cova de l´Or.jpg
File:Cerámica cardial. Museo Arqueológico Municipal de Alcoy 03.jpg
File:Gran vaso con decoración impresa cardial.jpg
File:Cardial Impression 2.jpg
File:Cardial Impression 3.jpg


## Reference